แบงก์หวั่นต้นทุนเพิ่ม ติดเครื่องจีพีเอสถุงเงิน
แบงก์หนุนติดจีพีเอสที่ถุงใส่เงิน ติดตามโจรปล้นง่าย แต่ขอหารือทุกฝ่ายเกี่ยวข้อง หลังต้นทุนสูงขึ้น
29 ต.ค. 2565

โพสต์ทูเดย์ - แบงก์หนุนติดจีพีเอสที่ถุงใส่เงิน ติดตามโจรปล้นง่าย แต่ขอหารือทุกฝ่ายเกี่ยวข้อง หลังต้นทุนสูงขึ้น
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า เป็นแนวคิดที่ดีในการติดระบบติดตามพัสดุเคลื่อนที่ (จีพีเอส) ที่ถุงใส่เงินเพื่อเพิ่มความเข้มงวดในการรักษาความปลอดภัยการขนส่งเงินสดของธนาคาร ทำให้ติดตามง่ายขึ้นหากเกิดเหตุการณ์ปล้นรถขนเงิน และลดปัญหาอาชญากรรมได้
ทั้งนี้ แนวคิดดังกล่าวจะเป็นรูปธรรมได้ ต้องหารือร่วมกันทุกฝ่าย อาทิ ผู้ให้บริการรับขนส่งเงิน สถาบันการเงิน และบริษัทประกัน เพราะจะมีต้นทุนการขนส่งเงินแพงขึ้น ที่ผู้ให้บริการขนส่งเงินต้องแบกรับ แต่ความปลอดภัยที่เพิ่มขึ้นทำให้ธนาคารจ่ายเบี้ยประกันความเสี่ยงถูกลง
“ปัจจุบันธนาคารซีไอเอ็มบี ไทย ใช้บริการรับขนส่งเงินจากบริษัทภายนอก (เอาต์ซอร์ส) ขึ้นอยู่กับเอาต์ซอร์สว่ารับต้นทุนที่สูงขึ้นได้หรือไม่ ส่วนธนาคารทำประกันไว้เสมอ หากเกิดเหตุไม่คาดฝัน ประกันจะเป็นผู้รับผิดชอบ” นายอดิศร กล่าว
พล.ต.ท.ฐิติราช หนองหารพิทักษ์ ผู้บัญชาการตำรวจสอบสวนกลาง (ผบช.ก.) กล่าวว่า เหตุปล้นรถขนส่งเงินที่ จ.สุพรรณบุรี ที่คนร้ายได้เงินไป 5 ล้านบาท ระหว่างนำเงินสดเข้าตู้เอทีเอ็ม แม้ว่าตำรวจจะจับกุมผู้ต้องหาไว้ได้ แต่กรณีนี้เป็นความหละหลวมของธนาคารหรือบริษัทรับส่งเงิน โดยธนาคารไม่มีระบบติดตามถุงเงินทั้งที่ตำรวจเคยแนะนำให้ติดตั้งไปก่อนหน้านี้ เพราะมีการเกิดเหตุลักษณะเดียวกันต่อเนื่องทั้งในกรุงเทพฯ และต่างจังหวัด
“ปกติธนาคารก็มีกิจกรรมที่แสดงความรับผิดชอบต่อสังคม หรือซีเอสอาร์อยู่แล้ว ก็ควรที่จะเริ่มจากกิจกรรมที่ใกล้ตัวก่อน การติดระบบจีพีเอสที่ถุงเงินและการป้องกันเหตุร้ายให้ดีด้วยการวางระบบป้องกันต่างๆ ในการขนเงิน ก็เป็นการทำเพื่อสังคมเช่นเดียวกัน เพราะทำให้ลดความเสี่ยงที่ชาวบ้านจะได้รับลูกหลงจากการก่อเหตุด้วย” พล.ต.ท.ฐิติราช กล่าว